Cato André Hansen

Cato André Hansen (født 28. november 1972, Lyngvær i Lofoten) er en norsk fotballtrener og tidligere fotballspiller, som er hovedtrener for IK Grand Bodø sitt kvinnelag i 1. divisjon.Hansen har spilt for Strauman IL, Vågakameratene IL, Bodø/Glimt, Bryne FK og Stavanger IF. Samt vært hovedtrener i Stavanger IF og Bodø/Glimt. 


== Spillerkarriere ==
Hansen viste tidlig at han var et stort talent og var toppscorer på Strauman IL som midtstopper. I 1988 fikk han fem kamper på G-15-landslaget som midtstopper. Nordlys omtalte han som «[f]ysisk meget sterk med hodespillet som sin store forse. Aggressiv og et samlingspunkt i forsvaret.» da de omtalte de nordnorske spillerne som ble tatt ut til G-15-landslaget. Hansen fikk sin debut på G15-landslaget 31. juli 1988 i 2-1 seieren over Island i Nordisk mesterskap.Med Hansen på laget hadde Strauman stor suksess og rykket opp i datidens 4. divisjon. Grunnet uenighet om sportslig ambisjon og villighet til å satse videre oppover i seriesystemet, brøt hovedtreneren med klubben og tok med seg de beste spillerne til Vågakameratene IL i Kabelvåg. Laget ble bygget rundt han og gjorde det godt. Så godt at han ble hentet til Bodø/Glimt i 1995 av Trond Sollied. Hansen fikk sin debut i første kamp etter sommerferien mot Rosenborg. Han var med på at Bodø/Glimt tok bronse i hans første sesong i klubben, men han fikk ikke medalje på grunn av for få spilte kamper. Hansen spilte en sentral rolle i Glimt-forsvaret de neste ti årene og var hele tiden. Etter 2003-sesongen, da Bodø/Glimt tok sølv, ble Cato Hansen nevnt av nyansatt landslagssjef Åge Hareide som mulig erstatter på grunn av skadeproblemer blant de faste midtstopperne på landslaget. 
I 2005-sesongen fikk Hansen en alvorlig akillesskade i bortekampen mot Brann (Glimt-seier 3-2), som satte han på sidelinjen omtrent ut sesongen. Bodø/Glimt rykket ned i 1. divisjon og fikk økonomiske problemer. Foran 2006-sesongen ble Hansen utnenvt som kaptein på laget. Han ble imidlertid solgt til Bryne FK i sommerpausen, sammen med toppscorer Håvard Sakariassen, for å redde Bodø/Glimt fra konkurs.


== Trenerkarriere ==
I desember 2006 ble Bryne og Stavanger IF enige om en utlånsavtale for at Hansen skulle kunne bli spillende hovedtrener for SIF i 2. divisjon. Han hadde slitt med akillesen siden han kom til Bryne sommeren 2006, og det passet derfor greit med denne utlånsavtalen for Hansens del, som lenge har varslet at han har trenerambisjoner. Hansen hadde suksess i SIF og var med i opprykkskampen hele 2007-sesongen, men tapte topplaseringen mot rival Sandnes Ulf med tre poeng. 2008-sesongen endte Stavanger imidlertid som serievinner i 2. divisjon avd. 3 med solid margin, til tross for at klubben ble fratatt to poeng på grunn av svak økonomi. Klubben vant 20 av 26 kamper.
2009-sesongen i 1. divisjon ble tøff for Stavanger IF. Klubben hadde ikke økonomi til å kjøpe spillere og måtte belage seg på å låne spillere for å styrke stallen. Til tross for en bra start med ni poeng på de åtte første serierundene, rykket klubben ned med ti poengs margin. Etter sesongen la Hansen opp som spiller og returnerte til Bodø av hensyn til familien. Han ble rekruttert inn i administrasjonen til Bodø Håndballklubb (BHK), men ble foran 2011-sesongen ansatt som assistenttrener i Bodø/Glimt.
Etter bare seks poeng og fire mål på syv serierunder for en klubb med opprykksambisjoner, sluttet Kåre Ingebrigtsen som hovedtrener 26. mai 2011. Cato Hansen er fungerende hovedtrener til en permanent løsning er på plass. I de to første kampene med Hansen som trener endte med seks poeng og den ubeseirede serielederen Bryne FK ble banket 3-0 i hans første kamp. Dette førte til et krav fra supportere om at Hansen skulle få jobben på permanent basis, og han gikk ut i Avisa Nordland 7. juni 2011 og erklærte at han ønsket jobben. 24. juni offentliggjorde Bodø/Glimt at Cato Hansen var ansatt som hovedtrener ut sesongen.


=== Statistikk som hovedtrener ===


== Referanser ==


== Eksterne lenker ==
(en) Cato André Hansen – Transfermarkt 
(en) Cato André Hansen – FBref